Diari Oficial de la Generalitat Valenciana


Sumari del DOGV 2421, del 04-01-1995 (1995/833470)

ORDRE de 23 de desembre de 1994, de la Conselleria d'Indústria, Comerç i Turisme, per la qual es convoca el V Programa d'Ajudes del Fons Social Europeu per a l'exercici 1995.
------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/12/23/(1)/dof/vci/html**

### Dades del document

Número de DOGV
:   2421

Data del DOGV
:   04-01-1995

Secció del DOGV
:   DISPOSICIONS GENERALS

Número del document
:   1995/833470


Data del document
:   23-12-1994

Organisme emissor
:   Conselleria d'Indústria, Comerç i Turisme

Tipus de document
:   Ordre

ORDRE de 23 de desembre de 1994, de la Conselleria d'Indústria, Comerç i Turisme, per la qual es convoca el V Programa d'Ajudes del Fons Social Europeu per a l'exercici 1995.   
La Llei de la Generalitat Valenciana 8/1986, de 29 de desembre, d'Ordenació del Comerç i Superfícies Comercials, dictada a l'empara de la competència exclusiva en matèria de comerç interior, reconeguda per l'article 34.1.5 de l'Estatut d'Autonomia, en l'article 45 estableix el marc legal en què s'ha de desenvolupar l'acció de foment de la Generalitat en allò que afecta el perfeccionament de la formació professional i capacitació tècnica dels comerciants, dels directius i empleats del sector de distribució de béns i serveis, i d'aquelles persones desocupades que vulguen accedir al sector de la distribució comercial.  
Per això, entenent la formació com a instrument fonamental per al desenvolupament de l'empresa comercial, s'ha previst desenvolupar i completar el Programa de Formació Comercial per a l'exercici 1995, i convocar el V Programa d'Ajudes a la Formació, a càrrec del Fons Social Europeu, d'acord amb el Programa Econòmic Valencià 1994/99 i els reglaments CEE número 2052/88, 4255/88, 2081/93 i 2084/93.  
Per tot això, aquesta Conselleria d'Indústria, Comerç i Turisme ha disposat:  
Primer  
Podran accedir a les ajudes previstes en aquesta ordre les entitats públiques i privades sense ànim de lucre i les associacions professionals interessades en la realització d'accions formatives que repercutisquen en el sector de la distribució comercial de béns i serveis, que acrediten la capacitat i els mitjans suficients per a desenvolupar en el període establert els cursos previstos en aquest Programa d'Ajudes del Fons Social Europeu, dirigides a qualificar tècnicament els treballadors i els empresaris del sector i els desocupats majors o menors de 25 anys que tinguen expectatives d'incorporar-s'hi.  
Igualment, podran accedir a aquestes ajudes aquelles formes associades o integrades de comerciants, independentment de la forma jurídica que adopten.  
Segon  
1. Les ajudes es destinaran a realitzar les següents accions formatives:  
A) Realització de cursos de 100, 150 i 200 hores i amb una matrícula entre 20 i 30 alumnes, per tal de facilitar l'adaptació dels professionals als canvis que es produeixen en el sector de la distribució comercial.  
B) Realització de cursos de 100, 150, 200 i 400 hores i amb una matrícula entre 20 i 30 alumnes, per aconseguir la inserció professional de persones en l'atur amenaçades d'atur de llarga duració, de joves per a l'accés al sector i a la igualtat d'oportunitats entre homes i dones.  
Aquestes accions formatives hauran de desenvolupar algunes de les següents matèries:  
Noves tècniques de gestió comercial, direcció d'empresa comercial, direcció participativa per objectius de l'empresa comercial, comercialització exterior de productes valencians, anglés, alemany o francés comercial, logística de la distribució, optimització i gestió d'estocs, noves tecnologies, cercles de qualitat en el comerç, màrqueting, informàtica aplicada a la gestió comercial, telemàtica, repercusions mediambientals en el sector, urbanisme comercial, equipaments urbans, imatge de l'establiment comercial i merchandising, etc.  
2. Excepcionalment també podran concedir-se ajudes a la realització d'accions que promoguen experiències formatives d'ensenyament a distància.  
Tercer  
1. Les sol·licituds de subvenció, acompanyades de la memòria que determinarà les característiques de l'acció formativa, s'han de dirigir al director general de Comerç per mitjà dels serveis territorials de Comerç corresponents, abans del dia 15 de febrer de 1995, acompanyades de la següent documentació:  
a) Documentació acreditativa de la identificació del sol·licitant, escriptures de constitució i/o estatuts i inscripció en el registre corresponent.  
b) Fotocòpia de la targeta del codi d'identificació fiscal.  
c) Memòria explicativa de les característiques de l'acció formativa que es vol realitzar, que almenys comprendrà un programa formatiu, l'horari i el calendari, la localitat i el domicili de realització del curs i la relació de professorat amb el currículum.  
d) Justificació documental d'estar al corrent de les obligacions fiscals i de seguretat social, d'acord amb el que s'estableix en l'Ordre de 7 de gener de 1991, de la Conselleria d'Economia i Hisenda, publicada en el Diari Oficial de la Generalitat Valenciana de 5 de febrer de 1991.  
2. En qualsevol cas, aquesta subvenció és incompatible amb qualsevol altra ajuda o subvenció per a la mateixa finalitat, procedents de qualsevol administració o entitat pública.  
3. La Conselleria d'Indústria, Comerç i Turisme podrà demanar del sol·licitant l'aportació d'aquells documents o dades complementaris que estime necessaris per a la resolució de l'expedient.  
Quart  
1. Les ajudes seran concedides per resolució del conseller d'Indústria, Comerç i Turisme vista la proposta formulada per la Comissió de Suport a la Comercialització. En la resolució es fixarà expressament la quantia, i s'hi incorporaran, arribat el cas, les condicions i les obligacions que afecten el desenvolupament de l'activitat.  
2. Per a la concessió de les ajudes es valorarà els factors que garanteixen la qualitat de la formació, avaluant entre d'altres, el programa formatiu, l'equipament didàctic disponible, el material de consum i el nivell del professorat.  
3. La Direcció General de Comerç podrà demanar al sol·licitant, com a pas previ a la resolució de l'expedient, les variacions oportunes en mitjans, duració i mòduls econòmics de l'acció sol·licitada, per a aconseguir la major adequació als programes i objectius que es volen desenrotllar en aquesta programació. En cas que s'incomplesquen les condicions, el curs es podrà oferir per tal que s'impartesca durant l'exercici corresponent.  
4. El termini màxim per a resoldre les sol·licituds serà de dos mesos comptadors des de l'acabament del termini de presentació d'aquestes.  
Transcorregut el termini sense que s'haja dictat cap resolució, s'entendrà desestimada la sol·licitud de concessió de l'ajut, en els termes previstos als articles 43 i 44 de la llei 30/1992, de 26 de novembre, de Règim jurídic de les Administracions Publiques i Procediment Administratiu Comú.  
Cinquè  
1. Al llarg del mes següent a la terminació de l'acció, les entitats beneficiàries de les ajudes hauran d'aportar als serveis territorials de Comerç corresponents la justificació dels documents probatoris de la despesa efectuada i la memòria de la realització de l'activitat. La Direcció General de Comerç emetrà un certificat final d'acord amb els objectius del projecte aprovat, que servirà de base per a la tramitació del corresponent expedient de liquidació de la subvenció concedida.  
2. Igualment es podrà anticipar el pagament de la subvenció, en un 40% de l'import total concedit, després de la presentació prèvia per part del beneficiari d'un aval bancari per la quantia anticipada.  
Sisè  
La difusió dels programes s'haurà de fer d'acord amb les normes que en el moment de l'aprovació s'indiquen, i constarà necessàriament el patrocini del Fons Social Europeu i de la Conselleria d'Indústria, Comerç i Turisme.  
Setè  
Les activitats hauran de finalitzar abans del 30 de novembre de 1995, tret que s'autoritze expressament el contrari, després de la justificació prèvia.  
Vuitè  
L'incompliment pel beneficiari de qualsevol dels requisits, les condicions i la resta de circumstàncies que donaren lloc a l'atorgament de l'ajuda o la manca de justificació de la realització de l'activitat, donarà lloc a la incoació per l'òrgan competent per a la concessió de l'ajuda del corresponent expedient que podrà finalitzar, arribat el cas, amb la revocació de la subvenció i l'obligació de reintegrar les quantitats rebudes. En la tramitació del procediment es garantirà, en tot cas, el dret de l'interessat a l'audiència.  
DISPOSICIONS FINALS  
Primera  
Per a l'exercici de 1995, el finançament de les ajudes previstes en aquesta ordre, condicionat a l'aprovació de la corresponent llei de pressupostos, es realitzarà d'acord el crèdit pressupostari disponible a càrrec de la secció, programa, línia i import global que a continuació es relaciona:  
Secció 11. Programa 622.10: Ordenació i Promoció comercial  
Línia 402/000/95. Codi 148.  
Import global: 210.601.564 pessetes.  
Segona  
Es faculta el director general de Comerç perquè dicte les disposicions i adopte les mesures que considere oportunes per a desenvolupar i aplicar el que es disposa en aquesta ordre.  
Tercera  
Aquesta ordre entrarà en vigor el dia que es publique en el Diari Oficial de la Generalitat Valenciana.  
València, 23 de desembre de 1994  
El conseller d'Indústria, Comerç i Turisme,  
MARTíN SEVILLA JIMÉNEZ


Còpia Permalink ELI